奉和裴令公新成綠野堂即書
作者：劉禹錫
朝代：唐

paragraphs: 藹藹鼎門外，澄澄洛水灣。
堂皇臨綠野，坐臥看青山。
位極却忘貴，功成欲愛閑。
官名司管籥，心術去機關。
禁苑凌晨出，園花及露攀。
池塘魚拔刺，竹逕鳥綿蠻。
志在安瀟灑，嘗經歷險艱。
高情方造適，衆意望徵還。
好客交珠履，華筵舞玉顏。
無因隨賀燕，翔集畫梁間。